आरती उतारी; डिप्टी CM बोले- उसकी मुस्कान बता रही, वो हारने वाली नहीं
Maharashtra Deputy CM Devendra Fadnavis Jalgaon Visit देवेंद्र फडणवीस ने ट्विटर पर इस घटना के बारे में लिखा- आज तक कई माताओं-बहनों ने आशीर्वाद स्वरूप आरती की, तिलक लगाया।
महाराष्ट्र के डिप्टी CM देवेंद्र फडणवीस मंगलवार को जलगांव में थे। वे यहां दीप स्तंभ फाउंडेशन के कार्यक्रम में आए थे।
इस दौरान एक दिव्यांग लड़की ने अपने पैर के अंगूठे से उनके माथे पर तिलक लगाया और आरती उतारी। लड़की के दोनों हाथ नहीं हैं।
फडणवीस अपने स्वागत से भावुक हो गए। उन्होंने अपने सोशल मीडिया हैंडल पर पोस्ट किया- बहन, तुम्हारी मुस्कान और चेहरे की चमक बता रही है कि तुम खुद में कितनी मजबूत हो।
फडणवीस ने आगे लिखा- तुम्हे किसी के सहानुभूति की जरूरत नहीं, किसी के दया की जरूरत नहीं, कोई तुम्हें क्या हराएगा। तेरी हर लड़ाई में हम तेरे साथ हैं।
फडणवीस बोले- ऐसे क्षण झकझोर देते हैं
देवेंद्र फडणवीस ने ट्विटर पर इस घटना के बारे में लिखा- आज तक कई माताओं-बहनों ने आशीर्वाद स्वरूप आरती की, तिलक लगाया। 
आज भी उसी भावना के साथ एक अंगूठा मेरे माथे पर तिलक लगाने के लिए पहुंचा... पर इस बार ये हाथ का नहीं पांव का अंगूठा था। 
जीवन में आने वाले ऐसे क्षण झकझोर देते हैं, आँखों को नम कर देते हैं, पर सिर्फ कुछ पल के लिए।
क्योंकि इस बहन ने जब मेरे माथे पर अपने पैर के अंगूठे से तिलक लगाया, जब उसने उन्हीं अंगूठों से आरती उतारी तो उसके चेहरे की मुस्कान और आँखों की चमक में साफ नजर आ रहा था कि वो कह रहीं हैं कि कोई मुझे क्या हराएगा।
मुझे किसी के सहानुभूति की जरूरत नहीं, किसी के दया की जरूरत नहीं, मैं खुद मजबूत हूं। उसको देखकर मैंने सिर्फ इतना ही कहा कि बहन, तेरी हर लड़ाई में हम तेरे साथ हैं। 
इस बहन से प्रेरणा लेते हुए कुसुमाग्रज जी की पंक्तियाँ याद आ गयी - अनंत अमुची ध्येयासक्ती अनंत अन् आशा किनारा तुला पामराला!
लक्ष्य-आशाएं अनंत हैं! तट तो साधारण लोगों के लिए है... 
यह शाश्वत सत्य है कि जीवन की यात्रा में उतार-चढ़ाव आते रहेंगे। समय कभी अच्छा तो कभी कठिन होता है। लेकिन जब बाहर तूफान हो तो अंदर शांत रहना पड़ता है। जब सागर रौद्र रूप में होता है, जहाज विशाल लहरों पर हो तो कप्तान को अपना दिमाग बिल्कुल स्थिर रखना पड़ता है।
इस दौरान लक्ष्य सिर्फ एक होता है- जहाज को सही दिशा में मोड़ना। जहाज में घुस रहे पानी को निकालना और अपने साथियों का ख्याल रखना। क्योंकि कप्तान को यकीन है कि कल सागर शांत होगा और उसका जहाज खुशी-खुशी अपनी यात्रा फिर से शुरू कर देगा। मतलब हमारा मकसद किनारे जाना नहीं, बल्कि मुश्किलों का सामना करके और आगे की ओर बढ़ना है।
दिव्यांग, अनाथ और गरीब बच्चों के लिए काम करती है दीपस्तंभ फाउंडेशन
दीपस्तंभ फाउंडेशन दिव्यांग, अनाथ और गरीब बच्चों के लिए काम करती है। इसका मकसद इन बच्चों को अच्छी शिक्षा उपलब्ध कराना है। फाउंडेशन इन बच्चों को कॉम्पिटिटिव एग्जाम्स की तैयारी कराती है और उन्हें पर्सनैलिटी और करियर डेवलपमेंट की ट्रेनिंग देती है।
फाउडेंशन बच्चों को हायर एजुकेशन में भी मदद करती है। ये सारी सुविधाएं फ्री ऑफ कॉस्ट दी जाती हैं। यहां के कई बच्चे पढ़-लिखकर अच्छी जगहों पर पहुंचे हैं।
देवेंद्र फडणवीस से जुड़ी ये खबरें भी पढ़ें...
फडणवीस बोले- मुस्लिम औरंगजेब के वंशज नहीं:महाराष्ट्र में हुई हिंसा पर कहा- औरंगजेब के हमदर्द कहां से आए
महाराष्ट्र के उपमुख्यमंत्री देवेंद्र फडणवीस ने रविवार को कहा कि भारत में कोई भी मुस्लिम औरंगजेब का वंशज नहीं है। देश में राष्ट्रवादी मुसलमान मुगल बादशाह को अपना नेता नहीं मानते हैं। औरंगजेब हमारे नेता नहीं है। हमारे राजा सिर्फ छत्रपति शिवाजी महाराज हैं। पूरी खबर पढ़ें...
उद्धव ने मांगा शिंदे-देवेंद्र से इस्तीफा:फडणवीस बोले- तब ये नैतिकता किस डब्बे में बंद की थी जब कांग्रेस के साथ सरकार बना ली थी
महाराष्ट्र के डिप्टी CM देवेंद्र फडनवीस ने कहा है कि उद्धव ठाकरे को CM एकनाथ शिंदे से इस्तीफा मांगने का कोई हक नहीं हैं। उन्होंने कहा, 'मैं पूछना चाहता हूं कि जब BJP के साथ सरकार बनाना थी, उसे छोड़कर फिर NCP और कांग्रेस के साथ गए और सरकार बना ली तब यह नैतिकता किस डब्बे में बंद की थी?' पूरी खबर पढ़ें...